Mans poog om ambulans te kaap‘n Skermskoot van die ambulans se aanboordkamera. ŉ Ambulans is Sondagaand glo amper gekaap terwyl paramedici ŉ siek pasiënt na ŉ hospitaal geneem het. Garrith Jamieson, woordvoerder van Rescue Care Paramedics, het gesê een van hul ambulanse het omstreeks 22:00 ŉ pasiënt in Ntuzuma, Noord van Durban, na ŉ hospitaal geneem toe die voorval in een van die toegangspaaie plaasgevind het. “Die ambulansbestuurder het spoed verminder om oor spoedhobbels te ry. Hy het vier mans die pad sien kruis. Toe die ambulans verby ry, het die mans die ambulans genader met vuurwapens in hul hande. Die bestuurder het dadelik verbygejaag voor die verdagtes die kaping kon uitvoer. Die mans het die agterkant van die ambulans geslaan, agter dit aangehardloop en hul vuurwapens op die voertuig gerig,” het Jamieson gesê. Die ambulanspersoneel en pasiënt is nie tydens die voorval beseer nie. Rescue Care Paramedics het die voorval by die polisie aangemeld.